Usmernenie Pôdohospodárskej platobnej agentúry č. 8/2017
k obstarávaniu tovarov, stavebných prác a služieb financovaných z PRV SR 2014 - 2020

aktualizácia č.1

Článok 1
Úvod

1. Usmernenie Pôdohospodárskej platobnej agentúry č. 8/2017 k obstarávaniu tovarov, stavebných prác a služieb financovaných z PRV SR 2014 - 2020 (ďalej len „Usmernenie“) platí len pre žiadateľov/ /prijímateľov (ďalej len „žiadateľ/prijímateľ), na ktorých sa vzťahuje § 8 odsek (3) zákona č. 343/2015 Z. z. o verejnom obstarávaní a o zmene a doplnení niektorých zákonov z 18. novembra 2015 (ďalej len „zákon“) citujeme:

“(3) Povinnosti podľa odsekov 1 a 2 sa nevzťahujú na osobu, ktorá nie je verejný obstarávateľ ani obstarávateľ a ktorá získala finančné prostriedky v rámci opatrení spoločnej organizácie poľnohospodárskych trhov28) alebo finančné prostriedky určené na podporu rozvoja vidieka, poľnohospodárskej prvovýroby, potravinárstva, lesného a rybného hospodárstva podľa osobitných predpisov;29) to neplatí, ak ide o zákazku na uskutočnenie stavebných prác alebo zákazku na poskytnutie služby, ktorá súvisí s týmito stavebnými prácami, ktorej predpokladaná hodnota je vyššia ako finančný limit podľa § 5 ods. 2 a na ktorú verejný obstarávateľ poskytne viac ako 50 % finančných prostriedkov”.

28) Napríklad nariadenie Európskeho parlamentu a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (Ú. v. EÚ L 347, 20.12.2013) v platnom znení, nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20. 12. 2013) v platnom znení. 
29) Napríklad nariadenie (EÚ) č. 1305/2013 v platnom znení, nariadenie Európskeho parlamentu a Rady (EÚ) č. 508/2014 z 15. mája 2014 o Európskom námornom a rybárskom Fonde, ktorým sa zrušujú nariadenia Rady (ES) č. 2328/2003, (ES) č. 861/2006, (ES) č. 1198/2006 a (ES) č.791/2007 a nariadenie Európskeho parlamentu a Rady (EÚ) č. 1255/2011 (Ú. v. EÚ L 149, 20.5.2014) v platnom znení.

2. Žiadateľ/prijímateľ, ktorý nie je verejným obstarávateľom alebo obstarávateľom v súlade s odsekmi (1) a (2) zákona a pri obstarávaní nejde o osobitný prípad uvedený v druhej časti odseku (3) § 8 zákona (text za slovami „to neplatí“), je povinný pri obstarávaní postupovať a uzatvárať zmluvy na dodávky tovarov, stavebných prác a služieb podľa nižšie uvedených pokynov a podmienok.




Článok 2
Základné pravidlá obstarávania

1. Žiadateľ/prijímateľ je povinný pri výbere uchádzača zabezpečiť dodržiavanie základných princípov obstarávania, ktorými sú:
a) rovnaké zaobchádzanie a nediskriminácia uchádzačov alebo záujemcov o dodanie tovarov, prác a služieb (ďalej len „uchádzač“),
b) transparentnosť vrátane vylúčenia konfliktu záujmov,
c) hospodárnosť, efektívnosť , účinnosť a účelnosť,
d) správnosť a pravdivosť dokumentácie,
e) princíp proporcionality.

2. Rovnaké zaobchádzanie a nediskriminácia uchádzačov znamená, že obstarávateľ má povinnosť voči všetkým uchádzačom postupovať rovnako a teda ani jeden subjekt na strane ponuky nesmie byť žiadnym spôsobom zvýhodňovaný alebo znevýhodňovaný. Obstarávateľ je povinný v postupe voči všetkým uchádzačom odstrániť subjektívne hodnotenie.

3. Transparentnosť znamená, že proces obstarávania prebieha prehľadným a predvídateľným spôsobom v súlade s ustanoveniami tohto usmernenia, výzvou na predkladanie ponúk, súťažnými podkladmi, ďalšími dokumentmi vydanými obstarávateľom a platnými predpismi EÚ a SR. Transparentnosť tiež znamená poskytovanie jednoznačných a úplných informácií uchádzačom. Obstarávateľ je povinný pri obstarávaní postupovať (napr. pri zasielaní výziev, vyhodnocovaní ponúk) a uchovávať dokumentáciu z obstarávania takým spôsobom, aby bolo možné jeho postup dodatočne v plnej miere preskúmať.

4. Konflikt záujmov a jeho identifikáciu v procese obstarávania vysvetľuje osobitné Usmernenie Pôdohospodárskej platobnej agentúry č. 10/2017 k posudzovaniu konfliktu záujmov v procese obstarávania tovarov, stavebných prác a služieb financovaných z PRV SR 2014 – 2020, ktoré je zverejnené na webovom sídle Pôdohospodárskej platobnej agentúry (ďalej len „poskytovateľ“) http://www.apa.sk/.

5. Hospodárnosť znamená, že finančné prostriedky sú vynaložené v správnom čase, vo vhodnom množstve a kvalite a za najlepšiu (najnižšiu) cenu. Poskytovateľ bude overovať primeranosť nárokovaných výdavkov obstarávaných tovarov, stavebných prác a služieb. Pri overovaní primeranosti výdavkov bude vychádzať z dostupných zdrojov a údajov o cenách jednotlivých tovarov, stavebných prác a služieb (napr. pri stavebných prácach CENEKA, CENKROS, ODIS pri obstarávaní tovarov z vlastného prieskumu trhu uskutočneného v zmysle pravidiel Systému riadenia PRV SR 2014- 2020). Ak dôjde zo strany Ministerstva pôdohospodárstva a rozvoja vidieka k vypracovaniu cenovej mapy tovarov, budú maximálne limity stanovené v tejto cenovej mape záväzné pre poskytovateľa a žiadateľ/prijímateľa dňom zverejnenia na webovom sídle poskytovateľa. O zverejnení cenovej mapy bude poskytovateľ informovať oznámením na svojom webovom sídle v časti aktuality http://www.apa.sk/aktuality.

6. Efektívnosť znamená, že pri vynaložení finančných prostriedkov sa dosiahne najlepšieho vzájomného pomeru medzi použitými prostriedkami a dosiahnutými výsledkami.

7. Účinnosť znamená, že vynaložením finančných prostriedkov sa splnia stanovené ciele a dosiahnu plánované výsledky projektu.

8. Správnosť a pravdivosť dokumentácie znamená, že dokumenty sú vierohodné, text v dokumentoch je v súlade so skutočnosťou, dokumenty sú podpísané/schválené určenými/oprávnenými osobami, dokumenty nezamlčujú skutočnosti podstatné pre obstarávanie a dokumentácia je dostatočná na účely, pre ktoré je vypracovaná.

9. Princíp proporcionality vyžaduje, aby obstarávatelia neprekračovali hranice toho, čo je vhodné a potrebné na dosiahnutie sledovaných cieľov. Tým sa rozumie, že v prípade, ak existuje voľba medzi viacerými primeranými opatreniami, je potrebné sa prikloniť k tomu najmenej obmedzujúcemu a že spôsobené ťažkosti nesmú byť neúmerné vo vzťahu k sledovaným cieľom.

10. Povinnosť odôvodniť rozdelenie alebo spájanie zákazky. Obstarávateľ je povinný zvážiť vhodnosť rozdelenia zákazky na časti alebo spájania zákazky v rámci vyhláseného postupu obstarávania[footnoteRef:1].  [1:  Žiadateľ/prijímateľ by mal vykonať porovnávacie posúdenie ponúk s cieľom určiť, či ponuky, ktoré by predložil konkrétny uchádzač na špecifickú kombináciu častí, by ako celok lepšie spĺňali kritériá na vyhodnotenie ponúk, pokiaľ ide o tieto časti, než ponuky na príslušné jednotlivé časti posudzované samostatne.] 


a. Ak sa obstarávateľ rozhodne, že by nebolo vhodné rozdeliť zákazku na časti, hlavné dôvody tohto rozhodnutia obstarávateľa sa musia uviesť v správe o zákazke alebo v súťažných podkladoch. Zároveň však obstarávateľ musí zvážiť riziko obmedzenia väčšieho prístupu k obstarávaniu zo strany malých – stredných podnikov a diskriminácie potencionálnych uchádzačov, ktorí by sa mohli prihlásiť do súťaže, keby sa predmet obstarávania rozdelil na menšie logické zákazky, resp. celky. 
b. Ak sa obstarávateľ rozhodne, že by nebolo vhodné spájať zákazky do jedného celku, hlavné dôvody tohto rozhodnutia obstarávateľa sa musia uviesť v správe o zákazke alebo v súťažných podkladoch. Zákazku však nemožno rozdeliť ani zvoliť spôsob určenia jej predpokladanej hodnoty s cieľom vyhnúť postupom zadávania zákazky s vyšším limitom.


Článok 3
Predpokladaná hodnota zákazky

Žiadateľ/prijímateľ pri výbere uchádzača tovarov, stavebných prác a služieb určí predpokladanú hodnotu zákazky (ďalej len „PHZ“) prieskumom trhu, napríklad formou oslovenia dodávateľov, preskúmaním tlače, internetu, propagačných materiálov, účasťou na výstavách, alebo na základe údajov získaných iným vhodným preukázateľným spôsobom. PHZ sa určuje ako cena bez dane z pridanej hodnoty. Všetky limity uvedené v tomto usmernení  sú uvedené bez DPH. PHZ je platná v čase začatia postupu zadávania zákazky, pričom vychádza z ceny, za ktorú sa predáva rovnaký alebo porovnateľný predmet zákazky. Pri určovaní PHZ pri stavebných investíciách vychádza žiadateľ/prijímateľ z rozpočtu v rámci stavebnej projektovej dokumentácie vypracovanej autorizovaným stavebným projektantom/kalkulantom. 

Článok 4 
Zákazky do 15.000 EUR

1. Pri zákazkách s predpokladanou hodnotou nižšou ako 15.000 Eur žiadateľ/prijímateľ vykoná prieskum trhu na stanovenie PHZ okrem telefonického prieskumu, zdokumentuje ho a zdôvodní výber uchádzača z hľadiska najnižšej ceny alebo ekonomicky najvýhodnejšej ponuky. V prípade bežne dostupného tovaru / služieb/stavebných prác na trhu môže žiadateľ/prijímateľ vykonať prieskum trhu aj na základe údajov zverejnených na elektronickom trhovisku www.eks.sk. Štatutárny zástupca žiadateľa/prijímateľa uvedie svoj podpis a dátum vypracovania na dokumente z prieskumu trhu. V prípade zákaziek podľa tohto odseku nie je podmienkou predloženie minimálne troch cenových ponúk od potenciálnych uchádzačov. Žiadateľ/prijímateľ predkladá spolu s dokumentáciou k prieskumu trhu ďalší doklad (originál alebo úradne overená fotokópia), ktorý jednoznačne a hodnoverne preukazuje formálne príp. aj vecné naplnenie výsledku obstarávania s víťazným uchádzačom:

1.1. Zmluvu s víťazným uchádzačom v prípade, že plnenie je založené na písomnom zmluvnom vzťahu alebo,
1.2. Objednávku alebo,
1.3. Iný doklad preukazujúci plnenie medzi žiadateľ/prijímateľom a víťazným uchádzačom (napr. faktúra, pokladničný blok, príjmový doklad a pod.).

2. Doklad s víťazným uchádzačom podľa bodu 1.1. až 1.3. tohto odseku musí obsahovať nasledovné náležitosti: dátum vyhotovenia, kompletné a správne identifikačné údaje žiadateľ/prijímateľa a uchádzača (t. j. obchodné meno/ názov, IČO, adresu sídla, príp. kontaktné miesta), jednoznačnú špecifikáciu predmetu zákazky, dohodnutú cenu, lehotu a miesto plnenia,  ďalšie náležitosti podľa požiadaviek žiadateľ/prijímateľa. Na doklade je potrebné zaznamenanie potvrdenia o prijatí uchádzačom, resp. musí byť predložená iná relevantná dokumentácia preukazujúca prevzatie záväzku uchádzača dodať tovar, uskutočniť stavebné práce alebo poskytnúť službu za podmienok určených žiadateľ/prijímateľom. Víťazný uchádzač:
· musí mať oprávnenie dodávať tovar, uskutočňovať stavebné práce, alebo poskytovať službu, ktorá je predmetom obstarávania 
· nesmie byť v konkurze, likvidácii, reštrukturalizácii a nie je voči nemu vedené exekučné konanie
· ani jeho štatutárny orgán, ani žiadny člen štatutárneho orgánu, ani žiadny člen dozornej rady, ani prokurista nesmú byť  právoplatne odsúdení za trestný čin podvodu, za trestný čin korupcie, za trestný čin poškodzovania finančných záujmov EÚ, za trestný čin legalizácie príjmu z trestnej činnosti, za trestný čin založenia, zosnovania a podporovania zločineckej skupiny, alebo za trestný čin machinácie pri verejnom obstarávaní a verejnej dražbe, trestné činy súvisiace s terorizmom alebo spojené s teroristickými aktivitami, využívanie detskej práce alebo iných foriem obchodovania s ľuďmi, 
· neporušuje zákaz nelegálnej práce a nelegálneho zamestnávania podľa zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov.  

Žiadateľ/prijímateľ dokumentáciu predloží poskytovateľovi okrem podopatrenia 19.4 – Podpora na prevádzkové náklady a oživenie a 19.3. – Príprava a vykonávanie činností spolupráce miestnej akčnej skupiny, kde žiadateľ/prijímateľ predkladá dokumentáciu Miestnej akčnej skupine (ďalej len „MAS“) v zmysle Systému riadenia CLLD (LEADER a komunitný rozvoj) pre programové obdobie 2014 -2020. 
V prípade zákaziek s nízkou hodnotou do 1.000 EUR je možné určiť úspešného uchádzača priamym zadaním, týmto spôsobom určenia však musia byť zohľadnené pravidlá hospodárnosti, ktoré žiadateľ/prijímateľ  odôvodní a preukáže, že nárokované výdavky nie sú nadhodnotené a zodpovedajú obvyklým cenám. Žiadateľ/prijímateľ predkladá zoznam predložených dokumentov aj s podpisom štatutárneho zástupcu. 
V rámci jedného projektu môže žiadateľ/prijímateľ použiť postup podľa tohto článku maximálne trikrát (rozumej tri zákazky), uvedené neplatí pre opatrenie 1 - Prenos znalostí a informačné akcie, opatrenie 2 - Poradenské služby, služby pomoci pri riadení poľnohospodárskych podnikov a výpomoci pre poľnohospodárske podniky, podopatrenie 19.4 – Podpora na prevádzkové náklady a oživenie a 19.3. – Príprava a vykonávanie činností spolupráce miestnej akčnej skupiny.  Finančné limity PHZ uvedené v tomto článku sa týkajú jednej zákazky, ktorá je predmetom obstarávania. V prípade postupu obstarávania týmto spôsobom sa ďalšie povinnosti ohľadne dokumentácie neuplatňujú okrem bodu 7, 8, 12,13 článku 5 a bodov 11.-14. článku 6.

Článok 5 
Zákazky nad 15.000 EUR (vrátane)


1. Pri zákazkách s predpokladanou hodnotou rovnou alebo vyššou ako 15.000 Eur  žiadateľ/prijímateľ vykoná prieskum trhu na stanovenie PHZ a následne listom osloví minimálne troch potenciálnych dodávateľov a vyžiada si ponuky. Žiadateľ/prijímateľ môže osloviť ďalších potenciálnych dodávateľov emailom. V prípade predkladania obstarávania po uzavretí Zmluvy o NFP sa dokumentácia z uskutočneného prieskumu trhu nevyžaduje, pokiaľ bola predložená Poskytovateľovi do uzavretia Zmluvy o NFP. 

2. V prípade zákazky s predpokladanou hodnotou vyššou ako 100.000 Eur (vrátane), okrem úkonov uvedených v odseku 1., zverejní výzvu na predkladanie ponúk v periodickej tlači[footnoteRef:2] s celoslovenskou (v prípade potreby, podľa vlastného uváženia žiadateľ/prijímateľa, s medzinárodnou) pôsobnosťou a na svojej webovej stránke (platí pre prípad, ak má žiadateľ/prijímateľ webovú stránku zriadenú). Za zverejnenie v periodickej tlači sa považuje aj zverejnenie na webovom sídle periodického printového média alebo zverejnenie v internetovom periodiku. Povinnosti podľa tohto odseku má žiadateľ/prijímateľ aj v prípade, ak predpokladaná hodnota zákazky (ďalej len „PHZ“) nie je vyššia ako 100.000 Eur (vrátane), ale v zmluve o poskytnutí nenávratného finančného príspevku (ďalej len „zmluva o poskytnutí NFP“) je uvedená výška oprávnených výdavkov pre zákazku vyššia ako 100.000 Eur (vrátane) (uvedené platí pre prípad výberu uchádzača po podpise zmluvy o poskytnutí NFP).  [2:  Za periodickú tlač sa v zmysle tohto bodu akceptuje tlač s maximálne týždennou periodicitou. Obmedzenie periodicity tlače sa nevzťahuje na on-line periodickú tlač.   ] 

2.1. V prípade zákazky s predpokladanou hodnotou vyššou ako 100.000 Eur (vrátane), okrem úkonov uvedených v odseku 1., žiadateľ/prijímateľ zašle výzvu na predloženie ponúk bez zbytočného odkladu na zverejnenie na webovom sídle Poskytovateľa. Poskytovateľ notifikuje prijatie výzvy na zverejnenie žiadateľovi/prijímateľovi. Povinnosti podľa tohto odseku má aj v prípade, ak predpokladaná hodnota nie je vyššia ako 100.000 Eur (vrátane), ale v zmluve o poskytnutí NFP je uvedená výška oprávnených výdavkov pre zákazku vyššia ako 100.000 Eur (vrátane) (uvedené platí pre prípad výberu uchádzača po podpise zmluvy o poskytnutí NFP). Ustanovenie o povinnosti zverejňovať výzvu na predloženie ponúk uchádzačov na webovom sídle poskytovateľa vstúpi do platnosti až dňom zverejnenia oznámenia poskytovateľa na svojom webovom sídle v časti aktuality. V tomto oznámení poskytovateľ uvedie pokyny pre žiadateľ/prijímateľa o spôsobe zverejnenia výzvy na predloženie ponúk.

Obstarávateľ, na základe vlastného zváženia, môže zverejniť výzvu na predkladanie ponúk v periodickej tlači s celoslovenskou (v prípade potreby podľa vlastného uváženia žiadateľ/prijímateľa s medzinárodnou) pôsobnosťou a/alebo na svojej webovej stránke (platí pre prípad, ak má žiadateľ/prijímateľ webovú stránku zriadenú) bez závislosti od výšky hodnoty zákazky. Táto možnosť však nenahrádza podmienku v zmysle čl. 5 ods. 1. a teda nevylučuje nutnosť oslovenia minimálne troch potenciálnych dodávateľov písomne listom.
Finančné limity PHZ uvedené v tomto článku sa týkajú jednej zákazky, ktorá je predmetom obstarávania.

3. Žiadateľ/prijímateľ môže po oslovení uchádzačov podľa odseku 1. zistiť, že z technických dôvodov, z dôvodu výhradných práv alebo iných relevantných dôvodov dodanie tovarov, stavebných prác a služieb môže zabezpečiť len jeden alebo dvaja uchádzači. V tomto prípade okrem písomného oslovenia uchádzačov s vyžiadaním ponuky je povinný zabezpečiť aj zverejnenie výzvy na predloženie ponúk podľa odseku 2. tohto článku. Ak ani po tomto zverejnení nebudú doručené obstarávateľovi tri cenové ponuky, akceptuje sa doručené množstvo cenových ponúk. Uvedené je žiadateľ/prijímateľ povinný preukazne písomne odôvodniť a odôvodnenie doručiť poskytovateľovi.

4. Žiadateľ/prijímateľ vo výzve a v súťažných podkladoch na predkladanie ponúk uvedie: 
4.1. Výzva na predkladanie ponúk:
a) údaje o obstarávateľovi
b) adresu a kontaktné miesto (miesta), na ktorých možno získať súťažné podklady a doplňujúce dokumenty resp. informácie k výzve
c) adresu a kontaktné miesto, na ktoré musia byť doručené ponuky
d) názov zákazky
e) druh zákazky a miesto uskutočňovania stavebných prác, dodania tovarov alebo poskytovania služieb,
f) predpokladanú hodnotu zákazky
g) stručný opis zákazky, vrátane požadovaného množstva (v prípade tovarov)
h) kritéria na vyhodnotenie ponúk (napr. najnižšia cena, alebo odkaz na kritéria v súťažných podkladoch), žiadateľ/prijímateľ stanoví nediskriminačné kritériá pre vyhodnotenie ponúk. Ak žiadateľ/prijímateľ neuvedie kritériá na hodnotenie ponúk, potom je jediným kritériom najnižšia cena. V prípade viacerých kritérií musí najnižšia cena predstavovať podiel minimálne 80 %,
i) lehotu na predkladanie ponúk, ktorá musí byť minimálne 15 pracovných dní: 
a. odo dňa zaslania písomného oslovenia (listom, mailom), 
b. odo dňa vydania printovej periodickej tlače so zverejnenou výzvou na predkladanie ponúk, 
c. odo dňa zverejnenia v elektronickej periodickej tlači, 
j) uvedie dátum a miesto vyhodnotenia ponúk a otvárania obálok/ponúk s ustanovením, že uchádzači, ktorí predložia ponuku, sa môžu zúčastniť otvárania obálok s ponukami v zmysle §52 zákona, pričom vyhodnotenie ponúk je neverejné v zmysle §53 zákona, a uskutočňuje sa výlučne v sídle obstarávateľa
k) informáciu, že pri obstarávaní postupuje v súlade s Usmernením Pôdohospodárskej platobnej agentúry č. 8/2017 k obstarávaniu tovarov, stavebných prác a služieb financovaných z PRV SR 2014 – 2020 – aktualizácia č. 1.

4.2. Súťažné podklady k výzve: 
a) musia obsahovať jednoznačné vymedzenie predmetu zákazky (žiadateľ/prijímateľ presne stanoví špecifikáciu tovaru, popíše parametre tovaru; presný popis služieb; pri stavebných prácach vymedzí položkovite materiál, práce s úplným popisom, mernou jednotkou, množstvom, prípadne s poznámkami, atď.),
b) musia obsahovať povinnosť uchádzača predložiť dokumentáciu uvedenú v článku 6, ods.2, písm. a až g tohto usmernenia, 

4.3. Výzva a ani súťažné podklady nesmú pri obstarávaní tovarov uvádzať odkaz na konkrétnu značku alebo typ. Výzva musí byť v súlade s legislatívou SR, EÚ (napr. Zákon č.18/2018 Z. z. o ochrane osobných údajov a o zmene a doplnení niektorých zákonov a nariadením európskeho parlamentu a rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES)

5. Cenová ponuka
a) musí mať jednoznačne vymedzený predmet dodávky tovarov, stavebných prác a služieb podľa položiek oprávnených výdavkov uvedených v žiadosti o nenávratný finančný príspevok (ďalej len „ŽoNFP“) a v zmluve o poskytnutí NFP s poskytovateľom,
b) musí mať uvedený rozpočet členený podľa položiek, ktorý sa predkladá v písomnej aj elektronickej podobe na uzavretom neprepisovateľnom CD nosiči vo formáte, ktorý umožňuje vyhľadávanie a spracovávanie údajov, v prípade stavebných investícii sa rozpočet predkladá v zmysle  Usmernenia PPA č. 16/2018 k pre žiadateľov/prijímateľov NFP v rámci PRV SR 2014-2020, PRV SR 2007-2013 k predkladaniu rozpočtov stavebných investícií.
c) musí mať písomnú formu a musí byť potvrdená podpisom oprávneného zástupcu uchádzača,  tzn. štatutárnym orgánom alebo inou oprávnenou osobou, ktorej oprávnenosť preukáže žiadateľ/prijímateľ preukáže úradne overeným plnomocenstvom (originál alebo úradne overená fotokópia), 
d) musí byť potvrdená pečiatkou v prípade, ak je uchádzač povinný používať pečiatku,
e) musí mať uvedený dátum vyhotovenia (potvrdenie uchádzača musí byť taktiež na  strane, kde sa uvádza sumárna cenová kalkulácia),
f) vrátane povinných príloh, nesmie byť staršia ako 3 mesiace pred doručením žiadateľovi/prijímateľovi alebo pred začatím realizácie projektu.  Začatie realizácie projektu je definované v kapitole 2 Príručky pre žiadateľ/prijímateľa NFP z PRV SR 2014 – 2020.

6. Žiadateľ/prijímateľ nemôže vyhodnotiť ponuky skôr ako uviedol vo výzve na predkladanie ponúk. V prípade predĺženia termínu na zasielanie ponúk alebo zmeny miesta vyhodnotenia ponúk (výlučne v dôsledku zmeny sídla žiadateľa/prijímateľa), žiadateľ/prijímateľ je povinný túto zmenu preukazne zverejniť alebo oznámiť uchádzačom minimálne 5 pracovných dní vopred, rovnakým spôsobom oslovenia ako využil v bode 2. tohto článku, a preukazný doklad o zaslaní alebo zverejnení informácie doručiť poskytovateľovi. 

7. Cenová ponuka v inej mene ako EURO musí byť prepočítaná na EURO. Výšku ceny ponuky uchádzač prepočíta kurzom Národnej banky Slovenska (ďalej len „NBS“) platným v deň vypracovania cenovej ponuky a prepočet potvrdí svojim podpisom.

8. Doklady a dokumenty uchádzača musia byť v slovenskom, resp. v českom jazyku. Ak má uchádzač sídlo mimo územia Slovenskej republiky a nemá možnosť predložiť ponuku priamo v slovenskom jazyku/českom jazyku, doklady a dokumenty musia byť predložené v pôvodnom jazyku a súčasne musia byť úradne preložené do slovenského jazyka. Preklady dokladov musia byť úradne opatrené okrúhlou pečiatkou, vyhotovené úradnými prekladateľmi. 

9. Žiadateľ/prijímateľ je povinný uzatvárať zmluvy alebo rámcové dohody s uchádzačmi tovarov, stavebných prác a služieb výlučne v písomnej forme. Tieto zmluvy musia obsahovať ustanovenie: „Oprávnení zamestnanci poskytovateľa, MPRV SR, orgánov Európskej únie a ďalšie oprávnené osoby v súlade s právnymi predpismi SR a EÚ môžu vykonávať voči uchádzačovi kontrolu/audit obchodných dokumentov a vecnú kontrolu v súvislosti s realizáciou zákazky a uchádzač je povinný poskytnúť súčinnosť v plnej miere.“ Okrem uvedeného musia tieto zmluvy obsahovať sankciu za nedodržanie termínu plnenia zmluvy na dodávku stavebných prác, tovarov a služieb, pričom žiadateľ/prijímateľ je povinný túto sankciu voči uchádzačovi uplatniť a vymáhať. Uvedenú skutočnosť je povinný na písomné vyžiadanie poskytovateľa preukázať. 

10. Žiadateľ/prijímateľ nesmie uzavrieť zmluvu, koncesnú zmluvu alebo rámcovú dohodu s uchádzačom alebo uchádzačmi, ktorí majú povinnosť zapisovať sa do registra partnerov verejného sektora podľa zákona č. 315/2016 Z. z. a nie sú zapísaní v registri partnerov verejného sektora v prípade, že im táto povinnosť vyplýva z predmetnej zmluvy, ktorú uzatvára s žiadateľ/prijímateľom. Tento zákaz sa nevzťahuje na rámcovú dohodu, ktorú uzatvárajú s žiadateľom/prijímateľom výlučne dvaja alebo viacerí uchádzači, ktorí sú fyzickými osobami a ktorá sa týka poskytovania služieb.

11. Žiadateľ/prijímateľ môže uzavrieť zmluvu s vybraným uchádzačom a začať realizovať projekt aj pred kontrolou obstarávania /schválenia ŽoNFP zo strany poskytovateľa, s rizikom, že mu môžu byť finančné prostriedky krátené alebo obstarávanie z titulu nedodržania postupu podľa tohto usmernenia nebude schválené. 

12. Poskytovateľ bude akceptovať ako oprávnený výdavok maximálne sumu na predmet projektu uvedenú v Rozhodnutí o schválení ŽoNFP/Zmluve o poskytnutí NFP.

13. V prípade, že víťazný uchádzač neposkytne súčinnosť v rámci uzatvárania zmluvy alebo odstúpi od uzavretej zmluvy alebo dôjde k ukončeniu zmluvy medzi prijímateľom a uchádzačom iným spôsobom (napr. písomnou dohodou), prijímateľ zašle poskytovateľovi žiadosť o významnejšiu zmenu projektu, kde popíše okolnosti odstúpenia od zmluvy s víťazným uchádzačom a po kladnom vyjadrení poskytovateľa  môže uzatvoriť zmluvu s uchádzačom druhým v poradí. Poskytovateľ v tomto prípade bude prijímateľovi akceptovať ako oprávnenú len sumu, ktorá bude najhospodárnejšia, maximálne vo výške uvedenej v Rozhodnutí o schválení ŽoNFP/Zmluve o poskytnutí nenávratného finančného príspevku (ďalej len „Zmluva o poskytnutí NFP“). 
Ak prijímateľovi podľa prvej vety tohto odseku nepreukážu súčinnosť uchádzači v druhom a ostatnom poradí pri podpise Zmluvy, prijímateľ zašle poskytovateľovi žiadosť o významnejšiu zmenu projektu na vyhlásenie nového obstarávania a po kladnom vyjadrení poskytovateľa, prijímateľ môže vykonať nové obstarávanie. Uvedené sa týka len prijímateľa, žiadateľ môže uplatniť tento odsek až v momente, keď sa stane prijímateľom v zmysle Zmluvy o poskytnutí NFP. 
Ak sa preukáže, že (v prípade ponuky odstupujúceho víťazného uchádzača) sa jedná o mimoriadne nízku ponuku (viď §53 ods.2 zákona o verejnom obstarávaní), prijímateľ vyžiada nové ponuky od uchádzačov pri dodržaní hore uvedených postupov (platí pred podpisom zmluvy o poskytnutí NFP)  resp. predloží žiadosť o významnejšiu zmenu projektu  (platí po podpise zmluvy o poskytnutí NFP). Zmenové konanie podlieha postupom uvedeným v Príručke pre prijímateľa nenávratného finančného príspevku z PRV SR 2014-2020.

14. Žiadateľ/prijímateľ je povinný uzatvoriť zmluvu v súlade so súťažnými podkladmi, hodnotiacimi kritériami a s ponukou úspešného uchádzača. Žiadateľ/prijímateľ je povinný  do zmluvy zapracovať všetko to, čo bolo predmetom zadávania zákazky, ako aj to, čo bolo výsledkom daného obstarávania. Zároveň žiadateľ/prijímateľ je povinný zapracovať do zmluvy sankciu za nedodržanie kritérií, na základe ktorých dodávateľ získal zákazku. Výška sankcie musí byť primeraná, t. j. musí predstavovať minimálne finančný rozdiel medzi víťaznou ponukou a ponukou ďalšieho uchádzača v poradí. V prípade, že jediným kritériom bola najnižšia cena, povinnosť zapracovania uvedenej sankcie do zmluvy je bezpredmetná.

15. Pri opatrení 16 Spolupráca, podopatrení 16.4 Podpora na horizontálnu a vertikálnu spoluprácu medzi subjektmi dodávateľského reťazca pri zriaďovaní a rozvoji krátkych dodávateľských reťazcov a miestnych trhov a na propagačné činnosti v miestnom kontexte, ktoré súvisia s rozvojom krátkych dodávateľských reťazcov a miestnych trhov môže obstarávanie tovarov, stavebných prác a služieb, pokiaľ súvisia s viacerými partnermi, vykonať za všetkých partnerov projektu generálny partner projektu v rámci jednej alebo niekoľkých výziev v závislosti od predmetu zákazky.

16. V prípade obstarávania, kde predmetom zákazky je nadobúdanie existujúcich stavieb alebo nájom existujúcich stavieb a iných nehnuteľností alebo nadobúdanie práv k nim akýmkoľvek spôsobom financovania, má žiadateľ/prijímateľ možnosť určiť a zadefinovať vo výzve na predkladanie ponúk aj iné kritériá ako najnižšiu cenu, ktorým sa pridelí určitá relatívna váha, resp. žiadateľ/prijímateľ môže určiť také požiadavky na obstaranie predmetu zákazky, ktoré by zohľadňovali jeho potreby, ale zároveň rešpektovali princípy čl. 2 tohto usmernenia. Výberové kritérium s podielom minimálne 80 % za najnižšiu cenu pri obstarávaní podľa tohto odseku, má odporúčací charakter. V prípade neakceptovania tohto odporúčaného nastavenia výberového kritéria žiadateľ/prijímateľ musí nižší podiel výberového kritéria za najnižšiu cenu adekvátne zdôvodniť v podpornej dokumentácii. Podiel najnižšej ceny, voči inému výberovému kritériu, musí byť minimálne 60%. Pre účely preukázania hospodárnosti výdavkov je možné využiť aj inštitút znaleckého posudku, ktorý však nenahrádza proces obstarávania, ale je iba doplňujúcim nástrojom pre účely zabezpečenia dodržania pravidiel hospodárnosti.



Článok 6 
Obsah dokumentácie predloženej poskytovateľovi[footnoteRef:3] pri zákazkách nad 15.000 EUR (vrátane) [3:  pri podopatrení 19.4 – Podpora na prevádzkové náklady a oživenie a 19.3. – Príprava a vykonávanie činností spolupráce miestnej akčnej skupiny, žiadateľ/prijímateľ predkladá dokumentáciu MAS v zmysle Systému riadenia CLLD (LEADER a komunitný rozvoj) pre programové obdobie 2014 -2020.] 


1. Žiadateľ/prijímateľ vykoná úkony týkajúce sa oslovenia a výberu uchádzača takým spôsobom, aby mohol následne predložiť poskytovateľovi kompletnú dokumentáciu uvedenú v tomto článku. Predkladané dokumenty v rámci odseku 2 tohto článku nesmú byť staršie ako 3 mesiace pred ich doručením žiadateľovi/prijímateľovi alebo začatím realizácie projektu, pokiaľ nie je vo výzve na predkladanie žiadostí o nenávratný finančný príspevok uvedené inak. 

2. Žiadateľ/prijímateľ od každého uchádzača vyžiada v súlade s predmetom obstarávania minimálne:
a) cenovú ponuku uchádzača bez DPH, ak uchádzač nie je platcom DPH, túto skutočnosť uvedie do cenovej ponuky,
b) potvrdenie o zaslaní a doručení výzvy na predkladanie ponúk a súťažných podkladov od oslovených uchádzačov, 
c) doklad, ktorý uchádzača oprávňuje dodávať tovar, uskutočňovať stavebné práce, alebo poskytovať službu,
d) čestné vyhlásenie, že uchádzač ani jeho štatutárny orgán, ani žiadny člen štatutárneho orgánu, ani žiadny člen dozornej rady, ani prokurista neboli  právoplatne odsúdení za trestný čin podvodu, za trestný čin korupcie, za trestný čin poškodzovania finančných záujmov EÚ, za trestný čin legalizácie príjmu z trestnej činnosti, za trestný čin založenia, zosnovania a podporovania zločineckej skupiny, alebo za trestný čin machinácie pri verejnom obstarávaní a verejnej dražbe, trestné činy súvisiace s terorizmom alebo spojené s teroristickými aktivitami, využívanie detskej práce alebo iných foriem obchodovania s ľuďmi; 
e) čestné vyhlásenie, že neporušuje zákaz nelegálnej práce a nelegálneho zamestnávania podľa zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov,
f) čestné vyhlásenie uchádzača, že nie je v konkurze, likvidácii, reštrukturalizácii a nie je voči nemu vedené exekučné konanie
g) pri stavebných prácach referencie  od jedného alebo niekoľkých  užívateľov stavieb, ktorým v predchádzajúcich 5 rokoch uskutočnil stavebné práce obdobného charakteru približne v sume predpokladanej hodnoty stavebnej investície s toleranciou - 5 % z PHZ zistenej z prieskumu trhu podľa čl. 3, ods.1. tohto usmernenia. Za stavebné práce obdobného charakteru poskytovateľ bude považovať všetky pozemné a inžinierske stavby. V referenciách bude poskytovateľ akceptovať aj samostatné od jedného uchádzača zákazky s hodnotou o 30% nižšou, ako je predpokladaná hodnota zákazky bez DPH, ktoré sumárne dosiahnu  predpokladanú hodnotu stavebnej investície s – 5% toleranciou. Poskytovateľ akceptuje aj referencie na práce, u ktorých sa uchádzač podieľal ako subdodávateľ. V takýchto prípadoch predkladá aj fotokópiu zmluvy, na základe ktorej bola príslušná investícia vzťahujúca sa k referenciám realizovaná. V prípade vystavených referencií od jedného užívateľa sa suma zákazky nevzťahuje na jednu investíciu. Od  jedného užívateľa môže predložiť referencie na niekoľko stavebných objektov, ktoré uskutočnil v predchádzajúcich 5 – tich rokoch. Poskytovateľ akceptuje fotokópiu referencií z údajov o hospodárskom subjekte vedených v informačných systémoch Úradu pre verejné obstarávanie podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov v registri – Evidencia referencií, 
h) doklady v písm. d) , e) a f) je možné nahradiť čestným vyhlásením uchádzača, že je vedený v  „Zozname hospodárskych subjektov“ vedeného Úradom pre verejné obstarávanie (ÚVO) a že skutočnosti dokladované v čase zápisu do tohto zoznamu sú platné v termíne prekladania cenových ponúk.
i) doklady v písm. d) je možné nahradiť dokladmi podľa ods. 3 písm. a) a b) tohto článku, v rámci zaslaných cenových ponúk.


3. Žiadateľ/prijímateľ od víťazného uchádzača písomne vyžiada (bezodkladne po vyhodnotení cenových ponúk), aby do 5 pracovných dní doručil (za predpokladu, že uvedené doklady nedoručil v rámci zaslania cenovej ponuky):
a) výpis z registra trestov všetkých členov štatutárneho orgánu, členov dozornej rady prípadne prokuristu nie starší ako 3 mesiace pred ich doručením žiadateľovi/prijímateľovi,
b) výpis z registra trestov právnickej osoby nie starší ako 3 mesiace pred ich doručením žiadateľovi/prijímateľovi. Ak uchádzač má sídlo, miesto podnikania alebo obvyklý pobyt mimo územia Slovenskej republiky a štát jeho sídla, miesta podnikania alebo obvyklého pobytu nevydáva niektoré z uvedených dokladov alebo nevydáva ani rovnocenné doklady, možno ich nahradiť čestným vyhlásením podľa predpisov platných v štáte jeho sídla, miesta podnikania alebo obvyklého pobytu (§ 32 odsek 4 ZVO),  nie starším ako 3 mesiace pred jeho doručením žiadateľovi/prijímateľovi, pokiaľ nie je vo výzve na predkladanie žiadostí o nenávratný finančný príspevok uvedené inak.
V prípade víťazného uchádzača žiadateľ/prijímateľ preverí jeho zapísanie do registra partnerov verejného sektora v registri partnerov verejného sektora na webovom sídle MS SR: https://rpvs.gov.sk/rpvs v súlade s podmienkami stanovenými v zákone č. 315/2016 Z.z., v prípade, že mu povinnosť zápisu vyplýva z predmetnej zmluvy, ktorú uzatvára s žiadateľom/prijímateľom.

4. Okrem dokumentov uvedených v odseku 2. a 3. žiadateľ/prijímateľ predkladá poskytovateľovi nasledovné dokumenty:
a) výzva na predkladanie ponúk a súťažné podklady,
b) preukazné doklady zaslania výziev a súťažných podkladov listom oslovených potenciálnych dodávateľov a doklady zo zaslania súťažných podkladov záujemcov, ktorí si vyžiadali zaslanie súťažných podkladov,  listom vrátane obálok alebo mailom,
c) akúkoľvek komunikácia medzi žiadateľom/prijímateľom a uchádzačom
d) v prípade povinnosti postupovať podľa čl. 5 ods. 2.  výtlačok alebo „printscreen“ periodickej tlače s uverejnenou výzvou, „printscreen“ webovej stránky žiadateľa/prijímateľa s textom výzvy, resp. webovej stránky poskytovateľa so zverejnenou výzvou a opakované zverejnenie, ak je relevantné
e) v prípade predloženia jednej alebo dvoch ponúk z dôvodov uvedených v čl. 5 odseku 4. hodnoverné zdôvodnenie predloženia nižšieho počtu ponúk ako tri,
f) doklad o vymenovaní komisie na vyhodnotenie ponúk, ak je žiadateľom/prijímateľom právnická osoba, prípadne ak ju žiadateľ/prijímateľ ako fyzická osoba vymenoval, tak, aby z neho bolo zrejmé, že ide o vymenovanie členov komisie na vyhodnotenie ponúk k realizovanej zákazke, že členovia s vymenovaním súhlasia, v doklade uviesť ich mená, podpisy potvrdzujúce súhlas s vymenovaním, dátumy súhlasu s vymenovaním,
g) záznam/zápisnica z vyhodnotenia ponúk vyhotovený v súlade s prílohou č. 01 
h) zmluva uzatvorená s uchádzačom, 
i) zoznam predložených dokumentov s podpisom štatutárneho zástupcu 
j) čestné vyhlásenia v zmysle kapitoly č. 4.2 Systému riadenia PRV SR 2014 – 2020:
· čestné vyhlásenie všetkých členov štatutárneho orgánu žiadateľa//prijímateľa
· čestné vyhlásenie predsedu a všetkých členov komisie ak bola zriadená pre potreby vyhodnocovania cenových ponúk uchádzačov.

5. Záznam/zápisnica z vyhodnotenia ponúk uvedený v odseku 4. písm. g.  obsahuje minimálne tieto náležitosti, ktoré musia byť výslovne uvedené:
a) informácia, z ktorej bude zrejmé,
· že ide o záznam/zápisnicu z vyhodnotenia ponúk,
· názov a kód projektu  (kód projektu sa uvádza iba ak sa obstarávanie realizuje po zaslaní oznámenia registrácie ŽoNFP žiadateľovi/prijímateľovi),
· názov zákazky,
b) zoznam oslovených uchádzačov (názov/meno, sídlo/bydlisko, IČO/DIČ, spôsob   oslovenia, dátum zaslania výzvy na predkladanie ponúk a súťažných podkladov),
c) zoznam uchádzačov, ktorí si písomne alebo prostredníctvom e-mailu vyžiadali súťažné podklady 
d) zoznam uchádzačov, ktorým sa zaslali súťažné podklady na podnet uchádzača a spôsob zaslania súťažných podkladov
e) dátumy zverejnenia výzvy v prípade postupu podľa čl. 5 ods. 2.,
f) lehota na predkladanie ponúk,
g) zoznam uchádzačov (názov/meno, sídlo/bydlisko, IČO/DIČ), ktorí predložili ponuky, s dátumom prijatia ponúk a uvedením ponúknutej ceny,
h) dátum otvárania obálok s ponukami a dátum vyhodnotenia ponúk,
i) závery z vyhodnotenia splnenia požiadaviek uvedených vo výzve na predkladanie ponúk a súťažných podkladoch,
j) spôsob akým žiadateľ/prijímateľ postupoval pri výbere ponúk a v prípade, že kritériom na vyhodnotenie ponúk nebola najnižšia cena, ale ekonomicky najvýhodnejšia ponuka, uvedie aj vzorec na základe ktorého vypočítal ekonomicky najvýhodnejšiu ponuku a výsledné hodnoty výpočtu,
k) zdôvodnenie výberu víťazného uchádzača
l) dátum, čas a miesto vyhodnotenia ponúk
m) zoznam zástupcov uchádzačov s funkciou zúčastnených na otváraní  ponúk s uvedením názvu/mena uchádzača, ktorého zastupujú, prezenčná listina zástupcov s ich podpismi,
n) mená a priezviská predsedu a členov výberovej komisie s ich podpismi.
o) dátum a miesto vypracovania záznamu/zápisnice  z vyhodnotenia ponúk, 

6. Žiadateľ/prijímateľ predkladá kompletnú dokumentáciu minimálne za troch rôznych uchádzačov, okrem prípadu týkajúceho sa čl. 5 odseku 3 tohto usmernenia.
· V prípade, ak na zaslané výzvy nebudú v stanovenom termíne reagovať oslovení uchádzači resp. iní uchádzači na základe zverejnenia výzvy na predkladanie ponúk, žiadateľ/prijímateľ môže buď priamo osloviť ďalšieho uchádzača a v prípade potreby predĺžiť lehotu na predkladanie ponúk a vyhodnotenie ponúk, o čom preukázateľne (písomne, zverejnením) informuje uchádzačov, ktorí predložili ponuky, alebo má možnosť realizovať nový výber uchádzačov podľa tohto usmernenia, pričom o zrušení výberu uchádzačov informuje všetky zúčastnené strany 
· V prípade, ak uchádzač nepredloží kompletnú dokumentáciu k cenovej ponuke, žiadateľ/prijímateľ buď vyzve uchádzača na doplnenie dokumentácie, v takom prípade je nutné predĺžiť aj lehotu na vyhodnotenie ponúk, túto možnosť však musí mať uvedené vo výzve na predkladanie cenových ponúk. Alebo takúto ponuku vylúči. O predĺžení lehoty na vyhodnotenie ponúk je žiadateľ/prijímateľ povinný preukázateľne (písomne, zverejnením) informovať uchádzačov, ktorí predložili kompletné ponuky. Ak ani na základe výzvy na doplnenie nebudú cenové ponuky kompletné, žiadateľ/prijímateľ takúto cenovú ponuku vylúči. V prípade odôvodneného vylúčenia všetkých cenových ponúk, žiadateľ/prijímateľ môže realizovať nový výber uchádzačov podľa tohto usmernenia.  Svoj postup je povinný žiadateľ/prijímateľ preukázateľne zdokumentovať a predložiť poskytovateľovi. V prípade predloženia len časti požadovanej dokumentácie za niektorého z uchádzačov nemožno túto dokumentáciu za tohto uchádzača zahrnúť do celkového počtu kompletnej dokumentácie uchádzačov. 

7. V prípade dôvodov podľa čl. 5 ods. 3. žiadateľ/prijímateľ môže predložiť kompletnú dokumentáciu menej ako za troch uchádzačov.

8. Dokumenty predkladané žiadateľom/prijímateľom poskytovateľovi nemožno nahradiť čestným vyhlásením s výnimkou špecificky prípadov uvedených v tomto usmernení.

9. Dokumenty v odseku 2. až 4. tohto článku musia byť originály alebo úradne overené fotokópie a nesmú byť staršie ako 3 mesiace pred doručením žiadateľovi/prijímateľovi. Ak súčasťou predkladaného dokumentu nie je dátum a podpis (napr. v prípade dokumentov vytlačených z webovej stránky), dokument podpíše štatutárny zástupca subjektu, ktorý dokument predkladá.

10. V prípade evidovania uchádzača v zozname hospodárskych subjektov ÚVO, dátumy vydania relevantných dokladov nesmú byť staršie ako 3 mesiace pred doručením žiadateľovi.

11. Kompletná dokumentácia z obstarávania podľa tohto usmernenia musí byť v súlade s  Nariadením európskeho parlamentu a rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES o ochrane fyzických osôb pri spracovaní osobných údajov a voľnom pohybe týchto údajov.

12. Kompletná dokumentácia z obstarávania musí byť poskytovateľovi3 v listinnej podobe. Zároveň žiadateľ/prijímateľ predkladá kompletnú dokumentáciu na pamäťovom médiu[footnoteRef:4] v bežne čitateľných elektronických formátoch[footnoteRef:5].  [4:  Dokumentáciu, ktorá bude predložená cez centrálny informačný systém ITMS2014+, nie je nutné predkladať na pamäťovom médiu.]  [5:  Cenové ponuky od uchádzačov možno predkladať na pamäťovom médiu bez nutnosti opatrenia podpisom či pečiatkou, pokiaľ je predložená vo formáte excel, word.] 


13. Žiadateľ/prijímateľ predkladá poskytovateľovi na vyžiadanie, okrem dokumentov uvedených v tomto článku, aj ďalšie dokumenty týkajúce sa obstarávania.

14. Poskytovateľ posudzuje predloženú dokumentáciu z hľadiska dodržania pravidiel uvedených v tomto usmernení a v predpisoch EÚ a SR. Ak má poskytovateľ pochybnosti ohľadne dodržania uvedených pravidiel, má právo neuznať predložené dokumenty. V tomto prípade postupuje v súlade so zmluvou o poskytnutí NFP a predpismi EÚ a SR.


Článok 7
Uchovávanie dokumentácie
1. Žiadateľ/prijímateľ  je povinný uchovávať aspoň jeden exemplár kompletnej originálnej dokumentácie z obstarávania až do skončenia doby udržateľnosti projektu, stanovenej v príslušnej zmluve o poskytnutí NFP.


Článok 8
Nadobudnutie účinnosti
1. Toto usmernenie je záväzné v celom rozsahu a priamo uplatniteľné vo všetkých procesoch obstarávania tovarov, stavebných prác a služieb financovaných z PRV SR 2014 – 2020.

2. Obstarávanie, ktoré bolo začaté podľa Usmernenia Pôdohospodárskej platobnej agentúry č. 7/2016 k obstarávaniu tovarov, stavebných prác a služieb financovaných z PRV SR 2014 – 2020, sa vykoná podľa Usmernenia Pôdohospodárskej platobnej agentúry č. 7/2016 k obstarávaniu tovarov, stavebných prác a služieb financovaných z PRV SR 2014 – 2020. Obstarávanie, ktoré bolo začaté podľa Usmernenia Pôdohospodárskej platobnej agentúry č. 8/2017 k obstarávaniu tovarov, stavebných prác a služieb financovaných z PRV SR 2014 – 2020, sa vykoná podľa Usmernenia Pôdohospodárskej platobnej agentúry č. 8/2017 k obstarávaniu tovarov, stavebných prác a služieb financovaných z PRV SR 2014 – 2020. Všetky obstarávania preukázateľne začaté po nadobudnutí účinnosti Usmernenia Pôdohospodárskej platobnej agentúry č. 8/2017 k obstarávaniu tovarov, stavebných prác a služieb financovaných z PRV SR 2014 – 2020- aktualizácia č. 1 sa musia riadiť znením tohto usmernenia.

3. Toto usmernenie nadobúda účinnosť dňom zverejnenia na webovom sídle poskytovateľa.






Ing. Juraj Kožuch, PhD.
     generálny riaditeľ

